ኢትዮጵያ ከግብፅና ከሱዳን ጋር ያቋቋመችው የቴክኒክ ኮሚቴ ከአሥር ቀናት በኋላ ለመገናኘት ወሰነ
በታላቁ የኢትዮጵያ ህዳሴ ግድብ ተፅዕኖዎችን ገለልተኛ ኩባንያ እንዲያጠና ለማድረግ በኢትዮጵያ፣ በግብፅና በሱዳን የሦስትዮሽ የቴክኒክ ኮሚቴ ዘጠነኛ ስብሰባውን ለሁለት ቀናት በግብፅ ካይሮ ቢያካሂድም፣ ስምምነት ላይ ባለመደረሱ ከአሥር ቀናት በኋላ ለመገናኘት ወሰነ፡፡ስብሰባው ከጥቅምት 27 እስከ 28 ቀን 2008 ዓ.ም. ድረስ በግብፅ የተካሄደው፣ የተፅዕኖ ግምገማውን ለማድረግ ከተመረጡት ሁለት ኩባንያዎች መካከል ራሱን ከጥናቱ ያገለለው የኔዘርላንዱ ዴልታ ሬዝ ኩባንያ ምክንያቶችና አማራጭ መፍትሔዎች ላይ ተወያይቶ፣ ሦስቱንም አገሮች የሚያግባባ ውሳኔ ላይ ለመድረስ ነበር፡፡የኢትዮጵያን የቴክኒክ ኮሚቴ ቡድን የመሩት በቅርቡ የውኃ፣ መስኖና ኤሌክትሪክ ሚኒስትር የሆኑት አቶ ሞቱማ መቃሳ ሲሆኑ፣ የዚህ ተቋም የቀድሞው ሚኒስትር በአሁኑ ወቅት የካቢኔ ጉዳዮች ኃላፊ ሆነው (በሚኒስቴር ማዕረግ) የተሾሙት አቶ ዓለማየሁ ተገኑም ተካተዋል፡፡ውይይቱ ባለፈው ቅዳሜ ሲጀመር ንግግር ያደረጉት አቶ ሞቱማ፣ የህዳሴው ግድብ ተፅዕኖዎችን ለመገምገም የተመረጡት የፈረንሣዩ ቢአርኤል ኢንጂነርስና የኔዘርላንዱ ዴልታ ሬዝ ግምገማውን የሚያካሂዱበት መሪ ዕቅድ ቀርፀው ለመምጣት አለመቻላቸውን ገልጸዋል፡፡በመሆኑም በኢትዮጵያ በኩል ሦስት አማራጮች መኖራቸውን፣ አንደኛው አማራጭ የሁለቱን ኩባንያዎች ልዩነት በመፍታት አብረው እንዲሠሩ ማድረግ፣ ወይም ደግሞ የፈረንሣዩ ኩባንያ ብቻውን የተፅዕኖ ግምገማዎቹን እንዲያከናውን ማድረግ፣ አልያም ወደኋላ ተመልሶ በጨረታው ላይ ተሳትፈው ከነበሩ አማካሪ ድርጅቶች ሌሎች ሁለት ኩባንያዎችን መምረጥ መሆኑን ሚኒስትሩ አስታውቀዋል፡፡በህዳሴው ግድብ ላይ የሚደረጉትን ሁለት የተፅዕኖ ግምገማ ጉዳዮች ማለትም ግድቡ በሱዳንና በግብፅ ላይ ሊኖረው የሚችለው የአካባቢያዊና የማኅበራዊ ተፅዕኖ፣ እንዲሁም የግድቡ ውኃ አያያዝና ኃይል አመነጫጨት (ውኃ አለቃቀቅ) በግብፅና ሱዳን ላይ የሚያደርሰውን ጉዳት ለመገምገም አራት ኩባንያዎች ማለትም ከፈረንሣይ ሁለት፣ ከኔዘርላንድና ከአውስትራሊያ አንድ አንድ ኩባንያዎች ተወዳድረው ነበር፡፡የግብፅ የውኃና የመስኖ ሚኒስትር ሆሳም አል ሞግሃዚ በበኩላቸው፣ አንድ ኩባንያ ጥናቶቹን ያካሂድ በሚለው ላይ ግብፅ እንደማትስስማና በሚያዚያ ወር 2007 ዓ.ም. በአዲስ አበባ የሦስቱ አገሮች ቴክኒክ ኮሚቴ የደረሰበትን ስምምነት የሚጥስ ነው ብለዋል፡፡  በዚህ በሚያዚያ ስብሰባ ከተመረጡት ሁለት ድርጅቶች መካከል የፈረንሣዩ ቢአርኤል ኢንጂነርስ የሁለቱን ጥናቶች 70 በመቶ እንዲያከናውን፣ የፕሮጀክቱ ሕጋዊ ውል ተቀባይ ይኼው ኩባንያ በመሆኑ ብቻውን ጥናቱን ቢያካሂድ ችግር እንደሌለው ሐሳብ ቀርቦ ነበር፡፡ሌላኛው አማራጭ ወደኋላ ተመልሶ ሌሎች ኩባንያዎችን የመምረጥ ፍላጎት ጥናቱን የሚያጓትት ከመሆኑም በላይ፣ ኢትዮጵያ ግንባታውን በፍጥነት እያካሄደች በመሆኑ የጥናቱን ውጤት ለማካተት የሚያስችል አይሆንም በሚል ተቃውመውታል፡፡በመሆኑም የቀረው አማራጭ የሁለቱን ኩባንያዎች ልዩነት መፍታት በመሆኑ፣ ከአሥር ቀናት በኋላ በሱዳን ካርቱም ለመገናኘት ተስማምተዋል፡፡የኔዘርላንዱ ኩባንያ ዴልታ ሬዝ ራሱን ከጥናቱ ያገለለው በዋናው አማካሪ ድርጅት ቢአርኤል የተዘጋጀው መሪ ዕቅድ ሙያዊ ነፃነቱን እንደሚገፋበት በመግለጹ ነው፡፡ በቀጣዩ የሱዳን ስብሰባ የቴክኒክ ኮሚቴው ስምምነት ላይ ካልደረሰ፣ ጉዳዩ ወደ ሦስቱ አገሮች የውጭ ጉዳይ ሚኒስትሮች ሊመልስ እንደሚችል ለጉዳዩ ቅርበት ያላቸው ምንጮች ገልጸዋል፡፡   